
Csillagok effektív hőmérséklete és színindexe közötti összefüggés modellezése az LSST és Roman Űrtávcső korában

A csillagászat történetében a fotometria a csillagok és galaxisok vizsgálatának egyik
legfontosabb módszerévé vált, lehetővé téve, hogy a fény különböző hullámhosszain mérve
értékes információkat nyerjünk az csillagok fejlődési állapotáról, távolságáról, és a
legfontosabb paraméteréről, az effektív hőmérsékletről. A következő évtizedben két
kiemelkedő égboltfelmérő program, a Legacy Survey of Space and Time és a Roman-űrtávcső több milliárd csillagról készít majd pontos fotometriai méréseket, amelyek
lehetőséget adnak a csillagok soha nem látott részletességű vizsgálatára.
A dolgozatom fő célja, hogy ezen két jövőbeli égboltfelmérő program által mért színindexek
és a csillagok effektív hőmérséklete közötti összefüggést meghatározzam. Ehhez az APOGEE
spektroszkópiai égboltfelmérő program által észlelt csillagok elméleti LSST és Roman
színindexeit számoltam ki a James Webb űrtávcső fluxuskalibrációjához kifejlesztett elméleti
színképadatbázis segítségével, majd a színindexek és APOGEE effektív hőmérsékletek
közötti korrelációt polinomokkal illesztettem. Az általam definiált összefüggéssel egyszerűen
meghatározhatóvá válik akár több milliárd LSST és a Roman-űrtávcső által észlelt csillag
legfontosabb paramétere, az effektív hőmérséklet.



